Búið að er aflýsa hátíðarhöldum sem fara áttu fram um verslunarmannahelgina á Flúðum. Er það gert vegna fjölgunar smita í samfélaginu. Bergsveinn Theodórsson er skipuleggjandi hátíðarinnar Flúðir um Versló.
Við náttúrulega erum búin að vera on og off í undirbúningi á þessari hátíð sem átti að fara fram í sjötta skiptið, en í ljósi þessarar aukningar í smitum þá sjáum við okkur ekki fært um að vera að stuðla að því að fólk sé að safnast saman, og viljum með þessu sýna ábyrgð. Þetta er svekkelsi og draugfúlt, en svona er þetta víst.
Segir Bergsveinn. Hann segir skipuleggjendur hátíðahalda vera í erfiðri stöðu.
Það eru allir á sama stað, það veit enginn neitt. Það koma engar tillögur eða skipanir eða nokkur skapaður hlutur frá stjórnvöldum. Þetta er sett í hendurnar á skipuleggjendum sjálfum og við eigum að taka ákvarðanirnar. Þetta er mjög erfið staða. Ég öfunda engan sem er að skipuleggja stóran viðburð.
Enn er stefnt á að halda Þjóðhátíð í Vestmannaeyjum, Innipúkann og Unglingalandsmót UMFÍ á Selfossi. Jón Aðalsteinn Bergsveinsson kynningarstjóri UMFÍ staðfestir það í samtali við fréttastofu. Hann segir að grannt sé fylgst með stöðunni en gert er ráð fyrir 10.000 gestum þar. Til greina komi að skipta mótinu upp í hólfaskiptingu ef til þess kemur. Hluti keppenda er óbólusettur. Þá er enn stefnt að útitónleikum á sunnudagskvöldinu á Neskaupstað. Aðrar hátíðir sem halda á um verslunarmannahelgina hafa ekki svarað erindi fréttastofu. Forsvarsmenn Mærudaga á Húsavík og Bræðslunnar á Borgarfirði eystra, sem fram fara um helgina, stefna enn að því að halda hátíðirnar. Höfðað er til þess að gestir sinni persónulegum sóttvörnum og haldi sig heima ef þeir verða varir við einkenni.
Hátíð sem fara átti fram á Flúðum um verslunarmannahelgina hefur verið aflýst vegna fjölgunar smita í samfélaginu. Skipuleggjandi hátíðarinnar segist ekki öfunda neinn af því að halda utan um útihátíðir í því árferði sem nú er. 